钦定古今图书集成/明伦汇编/官常典/第775卷 > 邓彪
## 钦定古今图书集成/明伦汇编/官常典/第775卷 > 邓彪

按《后汉书》本传：“彪字智伯，南阳新野人，太傅禹之宗
也。父邯，中兴初以功封𫑡侯，仕至渤海太守。彪少励
志，修孝行。父卒，让国于异母弟荆凤。显宗高其节，下
诏许焉。后仕州郡，辟公府，五迁桂阳太守。永平十七
年，征入为太仆。数年丧后母，辞疾乞身，诏以光禄大
夫行服。服竟，拜奉车都尉，迁大司农。数月，代鲍昱为”
太尉。彪在位清白，为百僚式。视事四年，以疾乞骸骨。
元和元年，赐策罢，赠钱三十万，在所以二千石奉终
其身。又诏太常四时致宗庙之胙，河南尹遣丞存问，
常以八月旦奉羊酒。和帝即位，以彪为太傅、录尚书
事，赐爵关内侯。永元初，窦氏专权骄纵，朝廷多有谏
争，而彪在位修身而已，不能有所匡正，又尝奏免御
史中丞周䊸，䊸前失窦氏旨，故颇以此致讥，然当时
宗其礼让。及窦氏诛，以老病，上还枢机职，诏赐养牛
酒而许焉。五年春，薨于位，天子亲临吊临。